Diari Oficial de la Generalitat Valenciana


Sumari del DOGV 7389, del 27-10-2014 (2014/9691)

ORDE 31/2014, de 23 d'octubre, de la Conselleria d'Economia, Indústria, Turisme i Ocupació, per la qual s'establixen les bases per a la concessió de les ajudes prèvies a la jubilació de treballadors i treballadores residents a la Comunitat Valenciana, i de les ajudes destinades a subvencionar convenis especials de cotització a la Seguretat Social i interessos de préstecs o pòlisses de crèdit destinats al pagament de les quotes mensuals corresponents als esmentats convenis especials, i es convoquen per a l'exercici 2014.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7389

Data del DOGV
:   27-10-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/9691


Data del document
:   23-10-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * ajuda pública

ORDE 31/2014, de 23 d'octubre, de la Conselleria d'Economia, Indústria, Turisme i Ocupació, per la qual s'establixen les bases per a la concessió de les ajudes prèvies a la jubilació de treballadors i treballadores residents a la Comunitat Valenciana, i de les ajudes destinades a subvencionar convenis especials de cotització a la Seguretat Social i interessos de préstecs o pòlisses de crèdit destinats al pagament de les quotes mensuals corresponents als esmentats convenis especials, i es convoquen per a l'exercici 2014. [2014/9691]  
PREÀMBUL  
  
I  
L'Estatut d'Autonomia de la Comunitat Valenciana, en la seua versió consolidada després de la publicació de la Llei Orgànica 1/2006, de 10 d'abril, de reforma de l'Estatut d'Autonomia de la Comunitat Valenciana (DOCV 5238, 11.04.2006, i BOE 86, 11.04.2006) disposa, en l'article 51.1.1a, que correspon a la Generalitat l'execució de la legislació de l'Estat en matèria laboral.  
Per Reial Decret 4105/1982, de 29 de desembre, es van traspassar a la Generalitat l'execució de funcions i servicis de l'Administració de l'Estat en matèria de treball (BOE 25.02.1983), i per Reial Decret 268/1985, de 23 de gener, es van traspassar a la Generalitat funcions i servicis de l'Estat en matèria de la Unitat Administradora del Fons Nacional de Protecció al Treball (BOE 09.03.1985).  
La Conselleria d'Economia, Hisenda i Ocupació, mitjançant una orde de 27 d'octubre de 2009 (DOCV 6135, 02.11.2009), va establir les bases que regulen les ajudes prèvies a la jubilació de treballadors i treballadores residents a la Comunitat Valenciana, de conformitat amb el règim establit per l'Orde de 5 d'octubre de 1994, del Ministeri de Treball i Seguretat Social (BOE 22.10.1994).  
El passat 23 de novembre de 2013, l'Administració General de l'Estat va publicar el Reial Decret 908/2013, de 22 de novembre, pel qual s'establixen les normes especials per a la concessió d'ajudes extraordinàries a treballadors afectats per processos de reestructuració d'empreses (BOE 281).  
Recentment, l'Administració General de l'Estat ha publicat, així mateix, el Reial Decret 3/2014, de 10 de gener, pel qual s'establixen les normes especials per a la concessió d'ajudes prèvies a la jubilació ordinària en el sistema de la Seguretat Social, a treballadors afectats per processos de reestructuració d'empreses (BOE 25, 29.01.2014), que deroga expressament l'Orde de 5 d'octubre de 1994, per la qual es regula la concessió d'ajudes prèvies a la jubilació ordinària en el sistema de Seguretat Social, a treballadors afectats per processos de reestructuració d'empreses.  
De conformitat amb el Decret 193/2013, de 20 de desembre, del Consell, pel qual s'aprova el Reglament Orgànic i Funcional de la Conselleria d'Economia, Indústria, Turisme i Ocupació (DOCV 7178, 23.12.2013), la gestió de les esmentades ajudes correspon a la dita conselleria, a través de la Direcció General de Treball, Cooperativisme i Economia Social.  
Tot l'anterior fa necessari que es procedisca a publicar una nova orde reguladora de les ajudes prèvies a la jubilació de treballadors i treballadores residents a la Comunitat Valenciana que s'adapte al que preveu el Reial Decret 3/2014. del Ministeri d'Ocupació i Seguretat Social, el qual ha sigut dictat d'acord amb el que establix l'article 149.1.7a de la Constitució Espanyola, que atribuïx a l'Estat la competència exclusiva en matèria de legislació laboral, sense perjuí que siga executada pels òrgans de les comunitats autònomes.  
  
II  
Per raons de sistemàtica, les bases que s'aproven per la present orde es desenrotllen en tres títols:  
El títol I es referix a les denominades ajudes prèvies a la jubilació ordinària, de conformitat amb el règim establit pel Reial Decret 3/2014, de 10 de gener, pel qual s'establixen les normes especials per a la concessió d'ajudes prèvies a la jubilació ordinària en el sistema de la Seguretat Social, a treballadors afectats per processos de reestructuració d'empreses (BOE 25, 29.01.2014), i la normativa pròpia de la Generalitat Valenciana en matèria pressupostària, el finançament de les quals prové de fons del Ministeri d'Ocupació i Seguretat Social.  
  
Els seus destinataris són els treballadors residents a la Comunitat Valenciana pertanyents a empreses en crisi, no subjectes a plans de reconversió industrial, que hagen sigut acomiadats d'acord amb els articles 51 i 52 c del Text Refós de la Llei de l'Estatut dels Treballadors, aprovat per Reial Decret Legislatiu 1/1995, de 24 de març, sempre que complisquen els requisits que s'enumeren en el mencionat Reial Decret 3/2014, de 10 de gener. Estes ajudes tenen com a objecte evitar les conseqüències traumàtiques davant de la pèrdua de rendes salarials i cotitzacions socials fins al moment en què els treballadors puguen accedir a la jubilació ordinària.  
Les bases regulen així mateix, en el seu títol II, un règim d'ajudes destinades a evitar el menyscabament de les pensions de jubilació per pèrdua de períodes de carència o disminució de les bases reguladores per mitjà de la subscripció de convenis especials. Els seus destinataris són treballadors que van perdre la seua ocupació com a conseqüència dels expedients d'acomiadament col·lectiu inclosos en l'annex II a esta orde.  
Vinculat a este règim d'ajudes, se n'hi inclou un altre que té com a destinataris els mateixos treballadors en cas de subscriure préstecs o pòlisses de crèdit bancàries per al pagament de les cotitzacions mensuals, segons el qual se subvencionen els interessos que es meriten per les dites operacions creditícies.  
El títol III arreplega les disposicions comunes que seran aplicables tant a les ajudes del títol I com a les del títol II.  
  
III  
Estes ajudes s'atorgaran en règim de concessió directa, d'acord amb els articles 22.2.c i 28 de la Llei 38/2003, de 17 de novembre, General de Subvencions, i amb l'article 67 del seu reglament, aprovat per Reial Decret 887/2006, de 21 de juliol, per concórrer en la concessió d'aquelles raons d'interés públic i dificultats en la seua convocatòria pública derivades de la naturalesa de la situació d'urgència i necessitat sociolaboral que es tracta de solucionar per mitjà de la concessió de la subvenció.  
Encara que la competència per a convocar les ajudes, publicar la dotació que ha de finançar la seua concessió i fixar l'actualització dels imports d'aquelles s'atribuïx per delegació a la persona titular de la Direcció General de Treball, Cooperativisme i Economia Social, raons d'eficiència i economia aconsellen que, per al present exercici, la dita competència siga objecte d'avocació, sense perjuí del que disposen les bases novena, deu i catorze.  
Per això, i fent ús de les facultats atribuïdes per l'article 35 de la Llei 5/1983, de 30 de desembre, de Govern Valencià, l'article 47 del Text Refós de la Llei d'Hisenda Pública de la Generalitat Valenciana, i el Decret 179/2012, de 14 de desembre, del Consell, pel qual establix l'estructura orgànica bàsica de la Presidència i de les conselleries de la Generalitat.  
  
ORDENE  
  
Article únic  
Aprovar les bases que regulen la concessió de les ajudes prèvies a la jubilació de treballadors i treballadores residents a la Comunitat Valenciana i de les ajudes destinades a subvencionar convenis especials de cotització a la Seguretat Social i interessos de préstecs o pòlisses de crèdit destinats al pagament de les quotes mensuals corresponents als esmentats convenis especials.  
Les bases es contenen en l'annex I d'esta orde, i constituïxen el text normatiu i de procediment a què podran acollir-se els destinataris del règim d'ajudes que en aquelles s'establix.  
  
DISPOSICIONS ADDICIONALS  
  
Primera. Convocatòria  
Excepcionalment, sense perjuí del que disposen les bases novena, deu i catorze, i atenent criteris d'economia i eficàcia, es convoquen les ajudes regulades en la present orde per a l'exercici de 2014.  
El termini de presentació de les sol·licituds per a les ajudes arreplegades en el títol II finalitzarà el dia 30 de novembre de 2014.  
  
Segona. Dotació econòmica  
De conformitat amb el que establix el detall de transferències i subvencions de la Llei 6/2013, de 26 de desembre, de Pressupostos de la Generalitat Valenciana per a l'exercici 2014, la Conselleria d'Economia, Indústria, Turisme i Ocupació finançarà les presents ajudes amb càrrec al programa 315.10, Condicions de Treball, Cooperativisme i Economia Social, línia pressupostària T0211.000, segons el detall següent:  
1. Les subvencions concedides a l'empara del títol II d'esta orde, en virtut d'esta convocatòria, seran sufragades per un import global màxim de 255.382,79 euros, procedents de fons propis no condicionats de la Generalitat 287.500 euros, després de la minoració en 32.117,21 euros per a atendre obligacions degudament contretes en l'exercici 2013.  
  
2. La dotació pressupostària per a les ajudes arreplegades en el títol I d'esta orde, el finançament de les quals correspon al Ministeri d'Ocupació i Seguretat Social, es farà publica una vegada es realitze la distribució territorial per a la gestió per les comunitats autònomes amb competències assumides, de les subvencions de l'àmbit laboral finançades amb càrrec als Pressupostos Generals de l'Estat, per al present exercici.  
De conformitat amb el que disposa la disposició addicional deu de la Llei 6/2013, de 26 de desembre, de Pressupostos de la Generalitat per a l'exercici 2014, es fa constar que, durant l'exercici 2014, la concessió de subvencions, siga quin siga el procediment de concessió a què se subjecten estes, i sempre que estiguen finançades, en tot o en part, amb fons la distribució dels quals es realitze a través d'una conferència sectorial, estarà condicionada que l'òrgan competent de l'Administració de l'Estat haja realitzat les actuacions o haja dictat els actes administratius que permeten assegurar l'efectivitat de la transferència de fons afectats.  
  
  
DISPOSICIÓ DEROGATÒRIA  
  
Única  
Queda derogada l'Orde de 27 d'octubre de 2009, de la Conselleria d'Economia, Hisenda i Ocupació, per la qual s'establixen les bases per a la concessió d'ajudes prèvies a la jubilació de treballadors i treballadores residents a la Comunitat Valenciana, i es van convocar per a l'exercici de 2009 (DOCV 6135, 02.11.2009).  
  
DISPOSICIONS TRANSITÒRIES  
  
Primera. Sol·licituds del títol I presentades abans de l'entrada en vigor d'esta orde  
En aquells casos en què la concessió de les ajudes prèvies a la jubilació ordinària regulades en el títol I derive de sol·licituds presentades amb anterioritat a l'entrada en vigor d'esta orde, caldrà ajustar-se al que s'indica en les disposicions transitòries del Reial Decret 3/2014, de 10 de gener.  
  
Segona. Sol·licituds del títol II presentades abans de l'entrada en vigor d'esta orde  
Les bases contingudes en l'annex I d'esta orde tindran caràcter retroactiu i, per tant, seran directament aplicables a aquelles sol·licituds d'ajudes regulades en el títol II, corresponents a l'exercici 2014, que s'hagen presentat abans de la seua entrada en vigor.  
  
DISPOSICIONS FINALS  
  
Primera  
Es faculta la persona titular de la Direcció General de Treball, Cooperativisme i Economia Social per a dictar les instruccions i adoptar les mesures que considere oportunes per al desplegament i aplicació del que disposa la present orde.  
  
Segona  
Per tractar-se d'ajudes destinades a treballadors afectats per expedients de regulació d'ocupació que no exercixen activitats econòmiques ni professionals, no donen lloc a un avantatge econòmic ni poden suposar un falsejament de la competència que afecte els intercanvis comercials entre els estats membres, per la qual cosa queden excloses de l'aplicació del principi d'incompatibilitat amb el mercat comú formulat en l'apartat 1 de l'article 107 del Tractat de Funcionament de la Unió Europea, i no és, per tant, obligatòria la notificació d'aquelles a la Comissió Europea.  
  
  
Tercera  
La present resolució posa fi a la via administrativa, i contra esta podrà interposar-se un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de ser publicada, d'acord amb el que disposa l'article 46 de la Llei 29/1998, Reguladora de la Jurisdicció Contenciosa Administrativa, sense perjuí de la interposició del recurs potestatiu de reposició en el termini d'un mes des de l'endemà de ser publicada, segons els articles 116 i 117 de la Llei de Règim Jurídic de les Administracions Públiques i del Procediment Administratiu Comú, o qualsevol altre recurs que s'estime pertinent.  
  
Quarta  
La present orde entrarà en vigor l'endemà de ser publicada en el Diari Oficial de la Comunitat Valenciana.  
  
València, 23 d'octubre de 2014  
  
El conseller d'Economia, Indústria, Turisme i Ocupació,  
MÁXIMO BUCH TORRALVA  
  
  
ANNEX I  
Bases que regulen el règim d'ajudes prèvies a la jubilació ordinària de treballadors i treballadores residents a la Comunitat Valenciana i el d'ajudes destinades a subvencionar convenis especials de cotització a la Seguretat Social i interessos de préstecs o pòlisses de crèdit destinats al pagament de les quotes mensuals corresponents als esmentats convenis especials  
  
TÍTOL I  
Ajudes prèvies a la jubilació ordinària  
  
Primera. Objecte  
El present títol I té com a objecte establir les normes especials per a la concessió de les subvencions denominades «Ajudes prèvies a la jubilació ordinària en el sistema de la Seguretat Social», el fi de les quals és facilitar una cobertura econòmica als treballadors residents a la Comunitat Valenciana que resulten afectats per processos de reestructuració d'empreses, sempre que es complisquen les condicions i els requisits establits.  
  
Segona. Definició de l'objecte de les ajudes prèvies i règim jurídic aplicable  
1. Les ajudes regulades per esta orde estan destinades a facilitar una cobertura econòmica a treballadors pròxims a l'edat de jubilació per a atendre situacions d'urgència i necessitat sociolaboral, que permeten pal·liar les conseqüències socials derivades dels processos de reestructuració d'empreses que puguen comportar el cessament total o parcial de l'activitat d'estes o contribuïsquen al manteniment de l'ocupació.  
  
2. Estes ajudes es regiran pel que disposa el Reial Decret 3/2014, de 10 de gener, pel qual s'establixen les normes especials per a la concessió d'ajudes prèvies a la jubilació ordinària en el sistema de la Seguretat Social, a treballadors afectats per processos de reestructuració d'empreses (BOE 25, 29.01.2014).  
3. Seran igualment aplicables a estes ajudes les disposicions arreplegades en el títol III de les presents bases, en especial allò que es referix als òrgans competents per a instruir i resoldre els expedients en què els beneficiaris d'estes ajudes siguen treballadors adscrits a centres de treball ubicats a la Comunitat Valenciana, així com respecte de la forma i lloc de presentació de les corresponents sol·licituds.  
  
  
TÍTOL II  
Ajudes destinades a subvencionar convenis especials de cotització a la Seguretat Social i interessos de préstecs o pòlisses de crèdit destinats al pagament de les quotes mensuals corresponents als esmentats convenis especials  
  
CAPÍTOL I  
Ajudes per a sufragar els costos dels convenis especials de cotització a la Seguretat Social  
  
Tercera. Objecte i import de les ajudes  
1. Les ajudes es destinaran a subvencionar parcialment o totalment el cost anual dels convenis especials de cotització regulats per l'Orde TAS/2865/2003, de 13 d'octubre, del Ministeri de Treball i Assumptes Socials (BOE 18.10.2003).  
2. El límit màxim de l'ajuda per beneficiari serà de 5.161,54 euros anuals, o 430,13 euros mensuals.  
  
Quarta. Beneficiaris  
Podran ser beneficiaris de les ajudes els treballadors que van extingir la seua relació laboral en virtut d'algun dels expedients de regulació d'ocupació o procediments concursals que s'indiquen en l'annex II que s'incorpora a estes bases, sempre que complisquen els requisits següents:  
a) Que en el moment de la sol·licitud tinguen una edat igual o superior a 55 anys.  
b) Que el conveni estiga relacionat directament amb l'extinció en l'empresa titular de l'expedient de regulació d'ocupació o del procediment concursal.  
c) Que no hagen treballat per compte d'altri per un període igual o superior a dotze mesos després de l'extinció de la relació laboral de l'expedient de regulació d'ocupació o del procediment concursal.  
  
  
Quinta. Documentació especifica  
1. A la sol·licitud s'hi adjuntarà, a més de la documentació exigida en el títol III d'este annex, la còpia de la resolució per la qual es va aprovar el conveni o convenis especials de cotització. En cas d'interrupció haurà d'acreditar-se la seua represa.  
2. L'acreditació relativa a la seua inclusió com a afectat en algun dels expedients de regulació d'ocupació continguts en l'annex II mencionat en la base quarta, es durà a terme per mitjà de certificació lliurada d'ofici per la Direcció General de Treball, Cooperativisme i Economia Social.  
  
CAPÍTOL II  
Subvencions d'interessos de préstecs i pòlisses de crèdit la destinació de les quals siga el pagament de les cotitzacions mensuals corresponents als convenis de cotització inclosos en el règim d'ajudes del capítol I  
  
Sexta. Objecte, beneficiaris i quantia de les ajudes  
Els beneficiaris a qui es referix la base quarta podran sol·licitar, així mateix, ajudes per a subvencionar el pagament dels interessos derivats dels préstecs o pòlisses de crèdit concertats exclusivament per al pagament de les cotitzacions mensuals dels esmentats convenis especials.  
  
La concessió d'estes ajudes no suposarà automàticament que es concedisquen les establides en el capítol I anterior, ni viceversa, i serà compatible la percepció d'ambdós ajudes.  
L'import màxim anual que cada beneficiari podrà percebre serà de 920,45 euros.  
  
Sèptima. Documentació especifica  
Els interessats adjuntaran a la seua sol·licitud:  
a) Còpia de la pòlissa de crèdit o contracte de préstec, individual o col·lectiu, concertat amb l'entitat bancària o d'estalvi.  
b) Certificació de la dita entitat en què conste que els dits instruments de crèdit es destinen al pagament de les cotitzacions mensuals a través d'un compte obert exclusivament per al dit fi.  
c) Períodes de liquidació d'interessos i quadro d'amortització del principal, en el cas dels préstecs.  
TÍTOL III  
Disposicions comunes  
  
Octava. Prohibició per a ser beneficiari  
No podran tindre la condició de beneficiaris de les ajudes regulades en estes bases els subjectes que incórreguen en alguna de les prohibicions arreplegades en l'article 13 de la Llei General de Subvencions.  
  
Novena. Sol·licituds, documentació i termini  
1. Les sol·licituds es realitzaran per mitjà d'instància dirigida al titular de la conselleria competent en matèria d'ocupació, segons models normalitzats disponibles en la següent pàgina web: , i es presentaran, preferentment, en el Registre Auxiliar II de la dita conselleria, situat al c/ Navarro Reverter, núm. 2, de València, sense perjuí de poder presentar-se per mitjà de qualsevol de les altres vies previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Les sol·licituds de les ajudes arreplegades en el títol II podran formular-se individualment o col·lectivament. En este últim cas els interessats hauran de designar un representant amb qui es realitzaran totes les actuacions.  
2. Les sol·licituds hauran d'acompanyar-se, a més de la que s'especifica en les bases corresponents per a cada tipus d'ajudes, de la documentació següent:  
a) Dades de domiciliació bancària segons model facilitat a este efecte (fitxa de domiciliació bancària).  
b) Declaració responsable relativa al fet que el sol·licitant no és deutor de la Generalitat per reintegrament de subvencions.  
c) Declaració responsable de no incórrer en les prohibicions per a obtindre la condició de beneficiari arreplegades en els apartats 2 i 3 de l'article 13 de la Llei 38/2003, de 17 de novembre, General de Subvencions.  
3. La presentació de la sol·licitud a la convocatòria comportarà l'autorització a la conselleria competent en matèria d'ocupació perquè puga demanar, a l'efecte que el sol·licitant acredite el compliment de les seues obligacions tributàries i amb la Seguretat Social en els termes establits en l'article 13 de la Llei General de Subvencions i article 22 del seu reglament, el següent:  
- De l'Agència Estatal d'Administració Tributària, el certificat que acredite que el sol·licitant es troba al corrent de les seues obligacions tributàries.  
- De la Tresoreria General de la Seguretat Social, el certificat acreditatiu que el sol·licitant es troba al corrent en el compliment de les seues obligacions amb la Seguretat Social  
- Dels servicis territorials de la conselleria competent en matèria d'ocupació, el certificat acreditatiu que el sol·licitant no té deutes de naturalesa tributària amb la Generalitat.  
Serà la mateixa Administració qui haurà de comprovar-los i, amb els dits efectes, unir-los a l'expedient administratiu de concessió de l'ajuda.  
No obstant això, el sol·licitant podrà denegar expressament el consentiment, i haurà d'aportar llavors junt amb la resta de la documentació els certificats abans assenyalats, que hauran de tindre una vigència de, almenys, cinc mesos comptats a partir de la data de presentació de la sol·licitud.  
4. En cas que el sol·licitant no estiga obligat a presentar les declaracions o documents a què fan referència els articles 18 i 19 del Reglament de la Llei General de Subvencions, es presentarà la declaració responsable indicada en l'article 22.1.  
5. En cas que els documents que han d'acompanyar a la sol·licitud de concessió d'ajudes ja estiguen en poder de qualsevol òrgan de l'administració actuant, el sol·licitant podrà acollir-se al que establix l'apartat f de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència en què van ser presentats i no hagen transcorregut més de cinc anys des de la finalització del procediment a què corresponguen.  
En cas d'impossibilitat material d'obtindre el document, l'òrgan competent podrà requerir al sol·licitant que el presente, o, a falta d'això, l'acreditació per altres mitjans dels requisits a què es referix el document.  
6. Quan la sol·licitud no reunisca els requisits assenyalats en l'article 70.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'hi adjunte la documentació que d'acord amb esta orde resulte exigible, es requerirà a l'interessat, de conformitat amb l'article 71 de la Llei, que en el termini de 10 dies esmene la falta o adjunte els documents preceptius, amb indicació que, si no fa això, es considerarà que ha desistit en la seua petició, prèvia resolució que haurà de ser dictada en els termes que preveu l'articule 42 de la dita llei.  
7. El termini per a presentació de sol·licituds es fixarà anualment en la resolució en què s'efectue la convocatòria de les ajudes i es done publicitat als crèdits pressupostaris que les financen.  
  
Deu. Òrgans competents i règim de concessió de les ajudes  
1. Serà competent per a convocar les ajudes regulades en esta orde, publicar les dotacions anuals i dictar la resolució dels procediments de concessió, el/la titular de la Direcció General de Treball, Cooperativisme i Economia Social, per delegació del conseller d'Economia, Indústria, Turisme i Ocupació.  
2. Estes ajudes s'atorgaran en règim de concessió directa, de conformitat amb l'articule 22.2.c de la Llei General de Subvencions, i l'article 67 del seu reglament, sense necessitat d'esperar a la finalització del termini per a presentació de sol·licituds, en la mesura que existisca crèdit adequat i suficient per a això.  
3. La instrucció dels procediments de concessió d'estes ajudes correspondrà a la Subdirecció General de Relacions Laborals.  
4. Una vegada vista la proposta elevada per l'instructor del procediment, correspondrà a la persona titular de la Direcció General de Treball, Cooperativisme i Economia Social resoldre, per delegació de la persona titular de la conselleria competent en matèria d'ocupació, les ajudes regulades en les presents bases, fixant-ne expressament la quantia i incorporant, si és el cas, les condicions, obligacions i determinacions accessòries a què haja de subjectar-se el beneficiari d'aquelles. Les resolucions dictades esgoten la via administrativa.  
5. El termini màxim per a tramitar el procediment i notificar la resolució serà de sis mesos a comptar de la presentació de la sol·licitud en qualsevol dels registres d'entrada de la conselleria competent en matèria d'ocupació, i això sense perjuí del que disposa l'article 42.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
El transcurs del termini assenyalat sense que s'haja dictat i notificat resolució expressa legitimarà l'interessat que haja presentat la sol·licitud per a considerar-la desestimada per silenci administratiu, sense perjuí que subsistisca l'obligació legal de resoldre sobre la petició formulada.  
  
  
Onze. Pagament de les ajudes regulades en el títol I  
El pagament de les ajudes previstes en el títol I es durà a terme, prèvia transferència al compte bancari de la Tresoreria General de la Seguretat Social, en la forma i terminis previstos en el Reial Decret 3/2014, de 10 de gener, pel qual s'establixen les normes especials per a la concessió d'ajudes prèvies a la jubilació ordinària en el sistema de la Seguretat Social, a treballadors afectats per processos de reestructuració d'empreses.  
  
Dotze. Pagament de les ajudes regulades en el títol II  
El pagament de les ajudes establides en el títol II s'efectuarà en els termes fixats en les resolucions de concessió, segons les especificacions següents:  
a) El pagament de les ajudes establides en el capítol I s'efectuarà amb la justificació prèvia de l'ingrés de les quotes dels convenis especials en la Tresoreria de la Seguretat Social, podent efectuar-se pagaments parcials corresponents a les justificacions que es presenten de conformitat amb el règim disposat per l'article 47 bis de la Llei d'Hisenda Pública de la Generalitat.  
Es podrà alliberar anticipadament el pagament de la totalitat de la subvenció si així ho autoritza el Consell, i en este cas es fixarà com a garantia l'exclusiva disponibilitat del compte de destinació de les ajudes per al pagament de les mencionades quotes.  
b) El pagament corresponent a la subvenció d'interessos arreplegada en el capítol II s'efectuarà prèvia liquidació, total o parcial, degudament certificada per l'entitat bancària creditora. La dita certificació podrà ser individual o col·lectiva, en els mateixos termes en què s'haja instruït l'expedient, indicant el préstec o pòlissa de crèdit els interessos del qual són liquidats i identificant, expressament, els treballadors afectats per la dita liquidació.  
  
Tretze. Disposicions comunes per al pagament de les ajudes  
1. Sense perjuí d'allò que s'ha assenyalat anteriorment, haurà d'aportar-se, prèviament al pagament de les ajudes, declaració responsable relativa que el beneficiari no és deutor de la Generalitat per reintegrament de subvencions.  
2. La concessió de les ajudes estarà condicionada a l'existència de disponibilitat pressupostària en cada exercici pressupostari.  
  
Catorze. Minoració i revocació de les ajudes concedides  
Seran causes de revocació o minoració de les ajudes concedides les previstes en la Llei 38/2003, de 17 de novembre, General de Subvencions, i, específicament, l'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la seua finalitat o la falta de justificació d'esta. Això donarà lloc a la incoació, per l'òrgan competent per a la concessió de les ajudes, del corresponent expedient, que podrà finalitzar, si és el cas, amb la revocació de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret a l'audiència de l'interessat.  
  
Quinze. Concurrència d'ajudes públiques  
Serà incompatible la percepció de les ajudes concedides a l'empara de les presents bases quan, en concurrència amb altres ajudes, s'excedisca l'import del fet subvencionat. El seu incompliment podrà donar lloc a la minoració de la subvenció concedida o, si és el cas, al reintegrament de l'excés obtingut, als quals s'afegirà l'interés de demora corresponent, aplicant-se el procediment de reintegrament establit en el títol II de la Llei 38/2003, de 17 de novembre, General de Subvencions.  
¡  
Setze. Règim sancionador  
Serà aplicable el règim sancionador previst en el títol IV de la Llei 38/2003, de 17 de novembre, General de Subvencions, per les infraccions administratives en què incórreguen els beneficiaris de les ajudes regulades en les presents bases.  
  
Dèsset. Revaloració de les ajudes  
1. Per a la revaloració de les ajudes regulades en el títol I de les presents bases, caldrà ajustar-se al que preveu la disposició transitòria segona del Reial Decret 3/2014, de 10 de gener, pel qual s'establixen les normes especials per a la concessió d'ajudes prèvies a la jubilació ordinària en el sistema de la Seguretat Social, a treballadors afectats per processos de reestructuració d'empreses.  
2. Quant a les ajudes regulades en el títol II, a partir de l'any de publicació de les presents bases i mentres romanguen en vigor, s'actualitzaran anualment els imports de les ajudes d'acord amb les variacions de l'IPC de l'any anterior al de la convocatòria. L'actualització que corresponga realitzar la fixarà la persona titular de la Direcció General de Treball, Cooperativisme i Economia Social en la resolució que es dicte de conformitat amb el que disposa l'apartat 1 de la base deu.  
  
  
ANNEX II  
Expedients de regulació d'ocupació a què fa referència la base quarta  
  
Número d'expedient  
regulació d'ocupació Data resolució Autoritat laboral / jutjat mercantil  
04/06 26.01.07 Director General de Treball i Seguretat Laboral  
13/08 14.07.08 Director General de Treball, Cooperativisme i Economia Social  
63/08 23.04.08 Director Territorial d'Ocupació i Treball  
141/05 18.06.07 Jutjat Mercantil núm. 1 de València. (Proc. concursal núm. 141/05)  
342/05 26.12.05 Jutjat Mercantil núm. 1 de València. (Proc. concursal núm. 342/05)